**Husordensregler for Kastanjeveien borettslag**

1. For å skape størst mulig trivsel i vårt borettslag, er vi alle tjent med at vi tar hensyn til hverandre, og at vi samarbeider og deltar i fellestiltak. Vi har rett til å leve privatlivet som vi selv ønsker, samtidig som vi har plikt til å respektere andre. Vi har både rettigheter og plikter. Spesielt må man være oppmerksom på at natteroen ikke forstyrres mellom kl. 23.00 og kl.07.00.
2. Vi må alle vise interesse for å gjøre vårt indre bomiljø så trygt og trivelig som mulig. Derfor må all unødig kjøring og parkering unngås. Kjøring for av- og pålessing (15 minutter). NB. Fartsgrense maks 10 km/t. Vær oppmerksom. Vi ønsker ingen ulykker.

Mellom kl. 23.00 og kl. 07.00 er det forbudt med bilkjøring inn i borettslaget. På parkeringsplasser for bevegelseshemmede (HC-plasser) er det KUN lov for bevegelseshemmede med gyldig parkeringsbevis å parkere. Når det gjelder øvrige bestemmelser om kjøring og parkering i borettslaget vises det til gjeldende kjøre- og parkeringsbestemmelser.

1. Barn og ungdom har rett til å leke på borettslagets område, men må ta hensyn til blomster og busker og til andre som benytter området. Støyende lek skal avsluttes senest kl. 21.00.
2. Dyrehold - Før du anskaffer deg husdyr må du kontakte styret.

Du må skrive under på retningslinjene for dyrehold i borettslaget.
Du må påse at ingen av de øvrige beboerne i oppgangen har allergier eller andre problemer knyttet til husdyrhold.

 Ved anskaffelse av husdyr forplikter du deg til å påse at følgende regler følges:

1. Dyret skal føres i stramt bånd eller bæres innenfor borettslagets område.
2. Du skal holde inngangen/oppgangen ren for hundehår ol.
3. Du er erstatningspliktig for enhver skade som ditt dyr måtte påføre person eller eiendom, for eksempel oppskraping av karmer, skader på blomster, grøntanlegg m.v.
4. Hunden skal luftes utenfor boområdet. Og skulle uhellet være ute, skal du straks fjerne ekskrementer som ditt dyr måtte etterlate seg på veier, trapper, plener, i bed ol.
5. Du er innforstått med at dyreholdet vil kunne bli til ulempe eller sjenanse for andre beboere. Dersom det fremsettes berettiget klage over at ditt dyrehold sjenerer naboer med lukt, bråk eller på annen måte er til ulempe, for eksempel redsel eller angst, forplikter du deg til å fjerne dyret hvis ikke en minnelig ordning med klageren kan oppnås. I tvisttilfeller avgjør styret hvorvidt en klage er berettiget.
6. Du erklærer deg villig til å godta de endringer i bestemmelsen som generalforsamlingen fatter og finner nødvendig å foreta.
7. Denne erklæringen betraktes som en del av ordensreglene og dine plikter i borettslaget. Brudd på erklæringen blir å betrakte som mislighold.
8. Tepper og tøy eller lignende må ikke henges ut av vinduer eller over balkongkanter, av hensyn til dem som bor under. Småvask kan tørkes på balkongen.
9. Sett ikke ski, sykler etc. i oppgangene. Bruk utebodene.
10. Lyd fra musikkanlegg, vaskemaskiner, hamring og banking kan høres i hele blokka på kvelds- og nattestid. Det er derfor nødvendig å ta hensyn til sine naboer ved at man ikke opptrer støyende, og at maskiner og lignende ikke brukes mellom kl. 23.00 og kl. 07.00. Bruk av maskiner, hamring og banking bør unngås i helgene.
11. Av hensyn til sikkerhet for beboerne skal inngangsdøren i fellesinngangene være låst hele dagen. Dette er også et krav fra Gjensidige forsikring.
12. Alle beboere i fellesoppganger skal ta ansvar for snømåking, stell av blomster og kosting utenfor inngangen.
Løse aviser og reklame skal fjernes fra inngangsparti/oppganger.
Ved behov kan «vaktmesterlister» benyttes.
13. Plastavfall legges i egne sekker i avfallsrommene. Påse at fulle sekker tas ut av stativene slik at de tas med under tømming mandag morgen. Sett aldri søppelposer i oppgangene. Knytt for posen og bær den rett ut i beholderne. Glass og metallbokser skal ikke kastes i restavfall, men leveres på eget returpunkt i borettslaget (ved enden av første bodrekke ved blokk 1).
14. Den enkelte beboer plikter å holde seg oppdatert over hva det er lov å kaste i beholderne.
15. Antenner, markiser, skilt og lignende må ikke festes til yttervegg eller tak uten skriftlig tillatelse fra styret. Det er ikke tillatt og borre i balkongdekke/vegger. Dette kan medføre rustangrep i konstruksjonen. Teppe som er lagt på gulvet skal ikke fjernes.
16. Bruk av gass- og elektrisk grill er tillatt på balkong og terrasse. Vis hensyn til nabo. Engangsgrill og kullgrill er strengt forbudt. Dette av hensyn til brannfare og røykutvikling til naboer. Maks grense for oppbevaring av propan er to 11kg beholdere pr. leilighet i flg. brannforskriftene.
17. E-verk og leverandør av TV- og bredbåndssignaler krever at det til enhver tid skal være fremkommelig på terrassen til den tekniske installasjonen i bodene. Dette er også rømningsvei ved brann. På vintertid skal det ryddes for snø. Terrassen skal derfor ikke benyttes som lagringsplass for gjenstander som hindrer fremkommelighet.
18. Fremleie av leilighet må godkjennes av styret. Borettshaver har ansvar for skader og ulemper som oppstår under fremleieperioden.
19. Garasjeplass i parkeringsanleggene skal holdes ryddig. Det er kun tillatt å oppbevare et ekstra dekksett pr. kjøretøy i parkeringsanleggene. Alle andre gjenstander skal oppbevares i uteboden. Det er forbudt å benytte parkeringsanleggene for lagring av båter og uregistrerte kjøretøy. Bakgrunn for dette pålegget er gjeldene krav knyttet til brannvern i borettslag.

17.08. 2023
Kastanjeveien borettslag